Vyf vas ná rooftog in Boksburg(Foto: SAPD/Facebook) ŉ Polisiebeampte, wat nie aan diens was nie, het vinnig reageer toe hy ingelig is oor ŉ rooftog Woensdagoggend by ŉ poskantoor in Boksburg. “Terwyl hy rondgery het, het hy die voertuig van die verdagtes geïdentifiseer en van sy kollegas versoek om hom te ondersteun,” het kapt, Kay Makhubele, woordvoerder van die polisie, gesê. “Lede van die misdaadkantoor het by hom aangesluit en ŉ jaagtog het gevolg. Maksimum hulpbronne is gemobiliseer en die verdagtes is kort daarna aangekeer.” Polisiebeamptes het tydens die inhegtenisneming beslag gelê op vier onwettige vuurwapens en kontant in ŉ plastieksak, wat vermoedelik tydens die rooftog gesteel is. “Volgens die voorlopige ondersoek het vyf gewapende mans ŉ veiligheidswag by die poskantoor oorrompel en met die kontant van die toneel gevlug.” Die polisie kon vinnig die vyf verdagtes, tussen 23 en 43 jaar oud, identifiseer. Hulle is almal in Boksburg in hegtenis geneem. Die polisie se ondersoek duur voort om te bepaal of die mans ook met ander misdade verbind kan word. Hulle sal binnekort in die hof verskyn op aanklag van sakeroof en die besit van ongelisensieerde vuurwapens en ammunisie. (Foto: SAPD/Facebook)